14 ינואר 2021 א' שבט תשפ"א  
לכבוד

מר גיל חורב

דובר משרד העבודה והרווחה.

מר חורב הנכבד,

הנדון: תקנות לחוק הדיור המוגן - השלמת החקיקה

הועברה אלי תגובתך לשאלה שהופנתה אליך השבוע על ידי תכנית רדיו של "כאן" לגבי הנדון כלהלן:

"התקנות החדשות של הדיור המוגן נמצאות בבחינה אחרונה והיו אמורות להיות מוגשות לכנסת בימים הקרובים. עקב פיזור הכנסת התקנות יוגשו לוועדת העבודה והרווחה מיד עם כניסתה של הכנסת החדשה."

ואני שואלת: האמנם??????? כל המדינה ידעה שהכנסת עומדת להתפזר ב-23.12.2020.

גם במשרד הרווחה ידעו זאת אבל לא עשו מספיק מאמצים כדי לסיים הכל ולהניח את התקנות על שולחן הועדה מבעוד מועד - לפני הפיזור.

מדובר בשני קבצי חקיקה עליהם עובדים שמונה שנים!! האם לא הספיק לכם הזמן?

שני הקבצים החשובים המונחים על שולחן משרדך הם: **בדיקת איתנות פיננסית והוצאת רשיון.**

להלן סיכום מתוך דוח של בנק לאומי שיצא במהלך 2020 המאשש את הצורך הדחוף בהתקנת התקנות הנ"ל.

לסיכום, היצע יחידות הדיור המוגן צפוי לגדול בשנים הקרובות לאחר שנים של יציבות יחסית, אולם בחינה של היישובים בהם ההיצע צפוי להתרחב מעלה כי במרביתם ישנו פוטנציאל גבוה לספיגה של ההיצע. עלייה בתוחלת החיים והזדקנות האוכלוסייה בישראל תומכים בביקוש לדיור מוגן בטווח הבינוני.

**אולם, וירוס הקורונה עשוי להכביד על הביקושים בטווח הזמן הקרוב, ולהתפתחויות שליליות של הווירוס בגזרת האמון של הדיירים והמוניטין של בתי הדיור המוגן עשויות להיות השלכות שליליות על ההכנסות של החברות בענף וכן על התחייבויותיהן. התיקון לחוק הדיור המוגן, שנכנס לתוקפו בינואר 2020 ,צפוי להכביד על יכולת המימון של חברות שיבחרו בשיטה של רישום משכנתא ראשונה לדיירים, ולהכביד על תזרים המזומנים של החברות שיבחרו בשיטה של הנפקת ערבות בנקאית."**

נוסף לתקנות איתנות פיננסית והוצאת רישיון, ישנם עוד שני קבצים של תקנות המסדירות את הקמתן של שתי קרנות מתוקף תיקון סעיף 27 לחוק הדיור המוגן. **לידיעתך, הן היו אמורות להיות מתוקנות בדיוק לפני שנתיים-ינואר 2019.**  ועד היום נמצאות בהליך הכנה.

אין לי אלא להסיק מכך שבמשרד הרווחה, ציבור דיירי הדיור המוגן אינו נחשב כציבור הראוי להתייחסות רצינית. קשה שלא לבוא למסקנה כי זו ההתנהלות העולה כדי זלזול וניכור.

אם אכן, כפי שכתבת הכל כבר בעצם מוכן - אז אנא - עשו מאמץ והביאו לוועדה גם עכשיו כאשר אנחנו לפני בחירות.

אם אתם באמת רוצים - הדבר ניתן להיעשות מבחינה פרוצדוראלית.  
  
 בכבוד רב ובברכה,

 לאה שץ סופר, יו"ר העמותה

העתק: שר העבודה והרווחה - ח"כ איציק שמולי

מנכ"ל משרד הרווחה – ד"ר אביגדור קפלן

הממונה על הדיור המוגן – מר שלומי בר לב